NOVEMBER 5.
Szent Galaktion vértanú és felesége, Episztémé emléke
hajnali szolgálaton

Tropár 3. hang
Szent apostolok, imádjátok a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… Szent Miklós tropárja 4. hang
A hitnek szabálya, a béketűrésnek példányképe * és az önmegtagadásnak tanítója gyanánt * adott téged a maga nyájának az örök Igazság. * Azért alázatosságoddal elnyerted a magasságot, * szegénységeddel a gazdagságot, * Miklós püspök atyánk, * imádd Krisztus Istent, *’ hogy üdvözítse a mi lelkünket!
Most és…
Az Atya Igéjének, * Krisztus Istenünknek ismertük föl * a tőled megtestesültet, Istenszülő Szűz, * egyetlen tisztaságos, * egyetlen áldott. * Azért téged énekelve * szünet nélkül magasztalunk.
Az első zsoltárcsoport után az apostolok leülői 
6. hang
Amint tanítványaid között megjelentél, Üdvözítőnk, * békességet ajándékozva nekik, * jöjj el közénk is, *’ és üdvözíts minket!
Világosságnak küldtek titeket a földre, * mindent meg is világosítottatok bölcs tanításotokkal, * isteni tanaitokkal a sokistenség hitének sötétségét eloszlattátok, * a Szentháromság tanának világosságát szétárasztottátok, * a tévelygés homályából megszabadítottatok sok népet, *’ Üdvözítőnk istenes apostolai!
Dicsőség... most és... Istenszülő-ének
Az irgalom ajtaját nyisd meg nékünk, * áldott Istenszülő Szűz, * kik benned remélünk, * el ne tévedjünk, * de szabaduljunk általad a bajoktól, *’ mert te vagy a keresztény nép üdvössége.
A második zsoltárcsoport után az apostolok leülői 
6. hang
Apostolaid emlékünnepe, Urunk, * a napkelet Paradicsomához hasonló. * Fényes ünnepet ül az egész mindenség. * Az ő közbenjárásuk által *’ adj nekünk bőséges kegyelmet és békét!
Urunk, a tizenkét apostol, * olyan, mint tizenkét fáklya, * s mint a nap, mely megvilágítja a földet. * Általuk a tévelygés kártevését megszüntetted. * Ővelük együtt megvilágosítod szolgáid lelkét. *’ Minket is üdvözíts, Kegyelmes, az ő közbenjárásukra!
Dicsőség... most és... Istenszülő-ének. Mintadallam: Világnak reménysége…
Szentséges Nagyasszony, * Istenünknek tisztaságos Anyja, * ki a mindenség alkotóját kifejezhetetlen módon szülted, * imádd az apostolokkal és főpapokkal együtt az ő kegyességét, * hogy mentsen meg minket a szenvedésektől, *’ és hogy bűnbocsánatot adjon nekünk.
Kánon
I. óda. 6. hang
Mint a szárazon, * úgy ment át Izrael a tengeren * és látván az üldöző fáraót fulladozni, * fölkiáltott: * "Istennek győzelmi éneket énekeljünk!"
Magasztaljuk híven lelki énekekben a le nem alkonyodó fényű világítókat, a szellemi égboltozatokat, kik a napnál jobban ragyogtak a földön, Krisztus szent bajnokait!
Meddő pogány gyökérről származtál, te Istentől kapott zöldellő hajtás, Galaktion, s a te megingathatatlan hited gyümölcsét adtad a világnak.
Bölcsen kerested a Krisztushoz vezető hitet, el is jutottál az ő megismeréséhez, elnyerted ezt az isteni ajándékot, és menyasszonyként frigyre léptél vele, Episztémé!
Istenszülő-ének
Sok gonosz cselekedetem mélyére merültem, én szerencsétlen, s hozzád, jóságodhoz menekülök, Isten Anyja. Nyújtsd felém segítő kezedet, és ments meg engem!
III. óda. 6. hang
Nincs oly szent, * mint te, Uram, én Istenem, * ki fölemeled híveid hatalmát, * s a benned való hit által * megerősítesz bennünket.
A tökéletesebb élet és a kimondhatatlan boldogság után való törekvéssel az enyésző és a mulandó dolgok minden gyönyörét megvetetted, Galaktion, s engedelmesen követted Krisztust Episztémével együtt.
Önfegyelem gyakorlataival kiszabadultatok a testies bilincsekből és a szenvedélyek hálóiból, s buzgón Krisztushoz csatlakoztatok, a küzdelmetekben pedig tiszta áldozatként eléje kerültetek.
A Krisztus utáni isteni vágy elszakított titeket a világtól, és jobban összekötözött a Szentlélekben, ó bajnokok! Sok szenvedés árán méltókká lettetek Isten országára.
Istenszülő-ének 
Senki sincs olyan, aki a te oltalmad alá menekült, Leányzó, s nem nyerte el a te nagy könyörületességedet. Azért én is hozzád esedezem, Szent Szűz, hogy oltalmadra leljek.
Katavászia
Nincs oly szent, * mint te, Uram, én Istenem, * ki fölemeled híveid hatalmát, * s a benned való hit által * megerősítesz bennünket.
Kathizma 
4. hang. Minta: Hamar előzz meg…
Önfegyelem gyakorlataival megvilágosítottad lelked szemét, * küzdelmednek fénysugaraival pedig megvilágosítod a híveket, * boldog Galaktion. * Azért híven megünnepeljük a te szent és fényes napodat, és buzgón kiáltjuk feléd: * Bátran Krisztus elé járulhatsz, *’ esedezzél a mi üdvösségünkért!
Dicsőség… most és… Istenszülő-ének ugyanarra
Legszeplőtelenebb Szűz, * ki a minden lény fölötti Istent szülted, * esedezzél hozzá a testnélküliekkel együtt, * hogy adjon nekünk végezetre bűnbocsánatot és életjobbulást, * és mi hittel és buzgón magasztalunk téged, *’ egyetlen minden magasztalásra méltó!
IV. óda. 6. hang
Krisztus az én erőm, * Uram és Istenem! * – áhítattal kiáltja * a tisztes Egyház, * tiszta elmével ünnepelve az Urat.
Isten gondviselése meddő méh hajtásává tett téged, és te megsokasítottad az erények gyümölcsét, és buzdításoddal feleségedet rávetted, hogy ő is termést hozzon.
Krisztus után epedtél, a világot meggyűlölted, a gazdagságot megvetetted, a dicsőség és tisztelet által kínált örömet esztelenségnek tartottad, s a mulandó dolgokat bölcsen enyészhetetlen dolgokra cserélted, végtelenül boldog!
Szent Episztéméddel együtt Krisztus nyomdokait követted letérés nélkül, dicsőséges Galaktion, ő pedig méltónak talált a dicsőségre és a győzelmi koszorúra,
Istenszülő-ének
Gonoszsággal beszennyeztem a test templomát, legszentebb Szűz, Isten tisztaságos lakóhelye! Tisztíts meg engem könyörgéseddel a szenvedélyek minden szennyétől!
V. óda. 6. hang
Isteni világosságoddal, ó Jóságos, * a színed előtt virrasztók lelkét szeretettel világosítsd meg, kérlek, * hogy téged, Isten Igéje, * igaz Istennek ismerjenek el, * ki a bűn sötétségéből kivezetsz bennünket.
Isteni ragyogástól megvilágosodtál, a szenvedélyektől mentesülve szépen ragyogtál, és rábeszélted feleségedet, hogy veled együtt tisztaságban éljen és magára vegye Krisztus könnyű igáját, bölcs Galaktion!
A kísértések tüze perzselt, de ti az élvhajhászás tüzét és a sokistenhit máglyáját kioltottátok, s mindenfajta lelki és testi bajt egy szívvel, egy lélekkel elviseltetek.
Engedelmeskedtetek Isten törvényének, vállatokra vettétek a keresztet, eljutottatok a fedhetetlen életmódra, és kettős koszorúval ékeskedtetek: önmegtagadás gyakorlásával és szabályos bajvívással tündököltetek.
Istenszülő-ének
Tisztítsd le Ige, az én lelkem szennyét is – erre kérlek én, a te szolgád, ó Isten Jegyese, Szent Szűz, a Napnak ragyogó kocsija. Áraszd reám gyorsan irgalmasságod kegyét, és gyógyítsd meg betegségemet!
VI. óda. 6. hang
Az élet tengerét * a kisértések viharától zajongani látván * a te csendes kikötődbe menekülök hozzád, kiáltván: * A romlásból vezesd ki életemet, ó Nagyirgalmú!
Az élet erőszakosságait megutáltátok, és az életszentségre eljutottatok, mint akik erőt vettetek a természeten: kettős küzdelemben ragyogtatok, és kettős koszorúval ékeskedtek.
Testetek távolságtartását áthidalta lelketek egysége a hitben. Előbb megsemmisítettétek a test nélküli ellenséget, utána legyőztétek a láthatókat is az isteni Lélek hatalmával.
Szabályosan, bátran és erősen jeleskedett a dicsőséges Galaktion és társa, az istenszerető Episztémé. Az ő közbenjárásukra ajándékozd mindenkinek irgalmadat, ó Ige!
Istenszülő-ének
Javítsd meg, ó Nagyasszony, sok bűnöm miatt megromlott lelkemet, és könyörögj Istenhez, minden jónak megadójához, hogy méltasson engem is a mennyországra!
Katavászia
Az élet tengerét * a kisértések viharától zajongani látván * a te csendes kikötődbe menekülök hozzád, kiáltván: * A romlásból vezesd ki életemet, ó Nagyirgalmú!
Konták  
2. hang. Minta: A magasságbelieket…
Helyesen megvívott harcok által * Krisztus vértanúinak sorába jutottatok * és fényesen célt értetek, dicső Galaktion, * drága feleségeddel és küzdőtársaddal, Episztémével. * Imádkozzatok szünet nélkül *’ az egy Istenhez mindnyájunkért!
Ikosz
Magasztaljuk szent énekekkel a nemes Galaktion vértanút * hírneves feleségével, a nevéhez méltó Episztémével együtt, * mert megalázták az ellenség gőgjét és megsemmisítették a bálványimádás istentelenségét * és hirdették Krisztus hitét. * Azért el is nyerték tőle a halhatatlanság koszorúját * és szüntelenül esedeznek mindnyájunkért.
VII. óda. 6. hang
Harmatozóvá tette az angyal * az istenfélő ifjak tüzes kemencéjét, * a kaldeusokat pedig megégeté az isteni parancs, * meggyőzve a zsarnokot, hogy így kiáltson: * Áldott vagy te, atyáinknak Istene!
A Szentlélek harmatot árasztó kegyelme nagyon bölcsen felfrissített titeket, kiket a kísértések tüze égetett és az önfegyelmezés gyakorlatainak keservei kínoztak, amelyeket küzdelmetekben bátran elviseltetek.
A tisztaság és az önmegtagadás buzgóságával kedvesen fogadtátok a testi távolságot is, erős hitetek pedig lelki egységbe font össze. Így egyesültetek a bajnoki küzdelemre, szentéletű vértanúk!
A dicső Galaktion engedelmeskedett a mindenség Uralkodója parancsának, s az istentelenek parancsait esztelenségnek tartotta, ezért örökségként elnyerte Krisztusban a mennyek országát.
Istenszülő-ének
Feljebbvaló vagy, Szeplőtelen, a szellemi erőknél, mert akire ők fel sem mernek pillantani, azt te karodon hordoztad. Azért téged örömteli ének szavával magasztalunk.
VIII. óda. 6. hang
A lángok között a szent ifjaknak * harmatot ömlesztettél, * és az igaznak áldozatát a vízzel együtt fölégetted, * mert te mindent művelhetsz, Krisztus, tetszésed szerint, * azért magasztalunk téged mindörökké!
A természetből fakadó vágyódásnál is hevesebb volt Krisztus iránti szeretetetek. A testet és a vért teljesen és határozottan az értelem irányítása alá helyeztétek, az anyagias magatartással bölcsen szakítottatok.
A test szerinti szeretetről csodálatosan lemondottatok, a tisztaság kedvelésében Istennek tetsző módon egyesültetek és Krisztus szeretetében egyek lettetek, ékes házaspár, a testileg nem egyesülők nagy csodája!
Serényen arra törekedtél, hogy a mennyországba juthass, s ezt el is érted, Galaktion. Megszerezted véreddel, szép küzdelmedben is hozzád társult feleségeddel, Episztémével együtt.
Istenszülő-ének
Tüzes trónként hordozod, Szeplőtelen, az atyai keblen nyugvót. Esedezzél hozzá értünk, Istenszülő, hogy megszabaduljunk az örök kárhozattól!
Katavászia
A lángok között a szent ifjaknak * harmatot ömlesztettél, * és az igaznak áldozatát a vízzel együtt fölégetted, * mert te mindent művelhetsz, Krisztus, tetszésed szerint, * azért magasztalunk téged mindörökké!
IX. óda. 6. hang
Istent embernek lehetetlen meglátni, * őrá nem mernek * az angyali rendek tekinteni. * De általad, Tisztaságos, * halandóknak is látható lett a megtestesült Ige, * kit az égi hadakkal együtt magasztalván, * téged dicsőítünk!
A Krisztus utáni hő vágytól megerősítve az élet szörnyű ridegségét legyőztétek, a természet gyönyöreinek és a testnek kötelékeit szétszaggattátok, s a Szentháromságban levő egy istenség segítségével a testi kettősség fölébe kerekedtetek, vértanúk!
Vértanúk karában, szüzek égi seregében vigadozol, a világosságban örvendezel feleségeddel, Episztémével együtt, és megszerzed nekünk a bajokból való szabadulást, az uralkodónak győzelmet, a világnak a békét és a nagy irgalmat!
Erős volt a hitben és egészen eggyé lett a teljesen bölcs, szent Galaktion és felesége, a tiszta életű Episztémé, és nemesen küzdöttek. Az ő könyörgésükre könyörülj rajtunk, Isten Igéje, te végtelen jóság!
Istenszülő-ének
Hálaadó énekszóval magasztalunk téged mi, akik valóban általad emelkedtünk Istenhez, és hangoztatjuk neked: Üdvözlégy, teljesen Szeplőtelen! Üdvözlégy, áldott! Üdvözlégy a mindenek uralkodójának, Istennek palotája! Üdvözlégy Istenanya!
Katavászia
Istent embereknek lehetetlen meglátni, * őrá nem mernek * az angyali rendek tekinteni. * De általad, Tisztaságos, * halandóknak is látható lett a megtestesült Ige, * kit az égi hadakkal együtt magasztalván, * téged dicsőítünk!
Fényének
Apostoloké
A nap alatt minden földre elhatoltatok, hogy Krisztusnak a Szűztől való megtestesülését hirdessétek és a pogányokat teljesen megtanítsátok és fölvilágosítsátok. És mindenkit megtanítottatok, ó Isten apostolai, hogy a Szentháromságot féljük.
Szent Miklósé
A nagy főpásztort és főpapot, a míraiak elöljáróját, Szent Miklóst dicsérjük mindnyájan, mert ő sok igazságtalanul halálraítéltet is megszabadított és megmutatta Akláviosznak, hogy ítélete igazságtalan volt.
A vértanúké
A hit tejével táplálkoztál, Galaktion vértanú, a szentéletű Episztémével együtt mindhalálig harcoltál. A ti szent könyörgésetekre hadd szabaduljunk meg a gehennától!
Az Istenszülőé
Hálaadó énekkel köszöntünk téged, szent Szűz, az angyallal együtt kiáltjuk feléd az üdvözlégyet, Istenszülő! Üdvözlégy, a dicsőség Királyának szeplőtelen Anyja!
Előverses sztihirák
6. hang
Hajdan, Krisztus, a te tanítványaid * a viharban a hajón felkiáltottak: * Mester, szabadíts meg minket, mert elveszünk! * Most mi is ezt kiáltjuk: * Emberszerető Üdvözítőnk, kérünk téged, *’ a szorongattatástól ments meg minket!
Apostolaid, Urunk, * birtokukba vették hajdan a hálóval a tenger mélységét, * a tanítással pedig országod fenségét, * ügyességükkel kikémlelték a tenger megközelíthetetlen ölét, * hitükkel pedig eljutottak a te végtelen kebledbe, * és a világnak hirdették örök Fiadat. * Apostolaid s minden szented könyörgésére *’ könyörülj rajtunk!
Csodákkal tüntette ki az Isten * szent férfiait és asszonyait. * Örvendjetek hát és vigadjatok, * mindnyájan, ti az ő szolgái! * Nektek ugyanis már elkészítette * a győzelmi koszorút és országát. * De most arra kérünk titeket, *’ hogy minket se feledjetek el.
Dicsőség... most és... Istenszülő-ének. Mintadallam: Harmadnapon föltámadtál.
Nagy adományra lettél méltóvá, * Tisztaságos Szűz, * Szentséges Istenanya, * mert a Szentháromság egyikét szülted testileg, * az életadó Krisztust, *’ a mi üdvösségünkre.
Tropár 3. hang
Szent apostolok, imádjátok a kegyelmes Istent, *’ hogy ajándékozzon bűnbocsánatot a mi lelkünknek!
Dicsőség… Szent Miklós tropárja 4. hang
A hitnek szabálya, a béketűrésnek példányképe * és az önmegtagadásnak tanítója gyanánt * adott téged a maga nyájának az örök Igazság. * Azért alázatosságoddal elnyerted a magasságot, * szegénységeddel a gazdagságot, * Miklós püspök atyánk, * imádd Krisztus Istent, *’ hogy üdvözítse a mi lelkünket!
Most és…
Minthogy az összes teremtményeknél fönségesebb vagy, * nem vagyunk képesek méltóképen zengeni téged, Istenszülő; * érdemetlenül kérünk: * Irgalmazz nekünk!

